
B8-0318/2016
Euroopan parlamentin päätöslauselma Eritrean tilanteesta
(2016/2568(RSP))
Euroopan parlamentti, joka
–
ottaa huomioon aikaisemmat päätöslauselmansa Eritreasta,
–
ottaa huomioon komission varapuheenjohtajan / unionin ulkoasioiden ja turvallisuuspolitiikan korkean edustajan 9. maaliskuuta 2016 antaman lausunnon,

–
ottaa huomioon vuonna 1948 annetun ihmisoikeuksien yleismaailmallisen julistuksen,

–
ottaa huomioon Eritrean perustuslain vuodelta 1997,

–
ottaa huomioon Eritrean ratifioiman Afrikan ihmisoikeuksien ja kansojen oikeuksien peruskirjan ja erityisesti sen 6, 7 ja 9 artiklan,

–
ottaa huomioon vuonna 2005 tarkistetun AKT–EU-kumppanuussopimuksen (Cotonoun sopimuksen) 9 artiklan ja sen, että Eritrea on sopimuksen allekirjoittajavaltio,

–
ottaa huomioon Eritrean ihmisoikeustilannetta käsittelevän Yhdistyneiden kansakuntien tutkintakomission 4. kesäkuuta 2015 päivätyn raportin A/HRC/29/42,

–
ottaa huomioon 23. lokakuuta 2015 annetun YK:n turvallisuusneuvoston päätöslauselman 2224 (2015),

–
ottaa huomioon UNHCR:n vuoden 2015 yleisnäkemyksen Eritreasta,

–
ottaa huomioon Christian Solidarity Worldwide -järjestön 30. tammikuuta 2015 Eritrean ihmisoikeustilannetta käsittelevälle Yhdistyneiden kansakuntien tutkintakomissiolle antaman ehdotuksen,

–
ottaa huomioon Eritrean Gazette -lehdessä 23. lokakuuta 1995 julkaistun kansallista asepalvelusta koskevan julistuksen nro 82/1995,

–
ottaa huomioon työjärjestyksen 123 artiklan 2 kohdan,

A.
ottaa huomioon, että Eritrean 30 vuotta kestäneet itsenäisyyspyrkimykset päättyivät vuonna 1991 ja että eritrealaisten ylivoimainen enemmistö hyväksyi itsenäisyyden vuoden 1993 kansanäänestyksessä; ottaa huomioon, että uusi perustuslaki, johon sisältyy ihmisoikeuksien täydellinen noudattaminen, hyväksyttiin ja ratifioitiin vuonna 1997, mutta sitä ei pantu täytäntöön;

B.
ottaa huomioon, että vuodeksi 2001 suunniteltuja parlamenttivaaleja lykättiin määräämättömäksi ajaksi Etiopian kanssa käydyn rajasodan vuoksi eikä vaaleja ole vielä pidetty; ottaa huomioon, että ainoa hyväksytty poliittinen puolue on People’s Front for Democracy and Justice; ottaa huomioon, että kansalliskokous ei ole kokoontunut vuoden 2002 jälkeen ja että vain hallituksen tiedotusvälineillä on lupa toimia;

C.
ottaa huomioon, että Isaias Afwerki on Eritrean ainoa presidentti itsenäisyyden alusta vuodesta 1993 lähtien ja että hänen kautensa on ollut varsinkin vuodesta 2001 alkaen erittäin autokraattinen ja sortava ja hänen hallituksensa on luonut erittäin sotilaallisen yhteiskunnan;

D.
ottaa huomioon, että lain mukaan kaikkien 18–40-vuotiaiden Eritrean kansalaisten, sekä miesten että naisten, on suoritettava 18 kuukautta kestävä aktiivinen asepalvelus ja oltava reservissä 50 vuoden ikään saakka; toteaa, että käytännössä kutsunnat suoritetaan usein koulussa ja koskevat alle 15-vuotiaita lapsia;

E.
ottaa huomioon, että asepalveluksessa ja varsinkin sotilaskoulutuksessa esiintyy tyttöjen seksuaalista hyväksikäyttöä ja monet naiset ja tytöt pyrkivät välttämään asepalveluksen avioliiton tai äitiyden avulla tai heidän perheenjäsenensä pakottavat heidät tekemään niin; ottaa huomioon, että asepalveluksen kesto on virallisesti 18 kuukautta mutta niin kutsuttuina kansallisina kriisiaikoina sitä voidaan pidentää;

F.
ottaa huomioon London South Bank Universityn tekemän tutkimuksen, johon osallistui 200 asepalveluksesta paennutta ja jonka mukaan keskimääräinen palvelusaika oli 6,5 vuotta mutta monet olivat olleet palveluksessa yli 12 vuotta ja monet nuoret pakenevat Eritreasta välttääkseen asevelvollisuuden;

G.
ottaa huomioon, että Yhdistyneet kansakunnat jatkoi Eritreaa koskevaa asevientikieltoa alueen rauhaan ja vakauteen kohdistuvan uhan vuoksi ja korosti Eritrealle esittämäänsä pyyntöä antaa Somalian ja Eritrean seurantaryhmälle tietoja vuoden 2008 taisteluista asti kateissa olevista djiboutilaisista taistelijoista;

H.
ottaa huomioon, että vuoden 2015 puolivälissä Eritreasta lähtöisin olevien pakolaisten ja turvapaikanhakijoiden määrä oli 444 000, kun maan väkiluku on 6 500 000; ottaa huomioon, että verrattain suuri määrä Eritreasta lähteviä ilman saattajaa olevia alaikäisiä on suuressa vaarassa joutua ihmiskaupan uhreiksi;

I.
ottaa huomioon, että 39 000 eritrealaista pakolaista ja maahanmuuttajaa on matkustanut Pohjois-Afrikasta Välimeren yli Italiaan vuoden 2015 aikana, joten Eritreasta lähtöisin olevat pakolaiset ovat suurin Italiaan tuleva pakolaisryhmä;

J.
ottaa huomioon, että Eritreassa tapahtuu hallituksen valvonnassa järjestelmällisiä, laajoja ja vakavia ihmisoikeusloukkauksia, joita ovat kansalaisten laajamittainen valvonta, liikkumisen tiukka valvonta maan sisällä ja maasta lähtemään pyrkivien valvonta, sananvapauden täydellinen kieltäminen ja uskonnon ja vakaumuksen vapauden vakavat loukkaukset; toteaa, että jotkut näistä loukkauksista saattavat olla rikoksia ihmisyyttä vastaan;

K.
ottaa huomioon, että Eritrean hallintojärjestelmään liittyy pitkäaikainen antipatia kaikkia uskontoja kohtaan, koska niitä pidetään kilpailevina ja vaarallisina kuuliaisuuden kohteina ja kansallisten jakolinjojen lähteinä, joten kaikkia uskontoja vainotaan; ottaa huomioon, että Eritrean ortodoksisen Tewahedo-kirkon entinen patriarkka oli kotiarestissa vuodesta 2007 kuolemaansa vuonna 2015 asti; ottaa huomioon, että monet papit, pastorit ja muut hengelliset johtohahmot ovat kotiarestissa tai vankilassa;

L.
ottaa huomioon, että kymmeniä tuhansia eritrealaisia pidetään yhä pidätettyinä ilman syytteitä tai oikeudenkäyntiä hengenvaarallisissa oloissa ympäri maata olevissa laitoksissa, joissa harjoitetaan yleisesti kidutusta;

1.
kehottaa Eritreaa panemaan ratifioimansa perustuslain kokonaisuudessaan täytäntöön ja kunnioittamaan siihen, erityisesti sen 17 ja 19 artiklaan kirjattuja oikeuksia;

2.
kannustaa Eritreaa allekirjoittamaan, ratifioimaan ja panemaan välittömästi täytäntöön kidutuksen ja muun julman, epäinhimillisen tai halventavan kohtelun tai rangaistuksen vastaisen YK:n yleissopimuksen ja noudattamaan täysin velvoitteitaan, jotka johtuvat kansalaisoikeuksia ja poliittisia oikeuksia koskevasta kansainvälisestä yleissopimuksesta ja Afrikan ihmisoikeuksien ja kansojen oikeuksien peruskirjasta, joissa kummassakin kielletään kidutus;

3.
kehottaa lopettamaan mielivaltaiset pidätykset, tahdonvastaiset katoamiset ja pidätykset ilman syytteitä tai oikeudenkäyntiä määräämättömäksi ajaksi; korostaa, että Eritrean hallituksen on tuotava kaikki pitkään pidätettyinä olleet tunnustettujen tuomioistuinten eteen kansainvälisten tarkkailijoiden läsnä ollessa tai vapautettava heidät ja että kaikki mielivaltaisesti ja sääntöjenvastaisesti pidätetyt olisi vapautettava välittömästi;


kehottaa hallitusta myöntämään ihmisoikeusloukkaukset ja varmistamaan, että aiemmista ihmisoikeusloukkauksista, esimerkiksi ilman oikeudenkäyntiä toteutetuista teloituksista, tahdonvastaisista katoamisista, kidutuksesta, laittomista pidätyksistä, seksuaalisesta väkivallasta ja pakkotyöstä, otetaan vastuu myös asepalveluksessa ilmenneiden tapausten osalta;

5.
suosittelee, että määrittelemättömän pituista asepalvelusta ei jatketa vaan sen kesto rajataan 18 kuukauteen kaikkien nykyisten ja tulevien vähintään 18-vuotiaiden asevelvollisten osalta ja että annetaan aseistakieltäytyjiä koskevia säännöksiä;

6.
tuomitsee Eritrean hallituksen käyttämän niin kutsutun diasporaveron, jota kerätään kiristyksen ja muiden laittomien keinojen avulla Eritrean ulkopuolella asuvilta maan kansalaisilta ja käytetään YK:n päätöslauselmien vastaisesti naapurimaissa toimivien aseellisten ryhmien rahoittamiseen ja siten alueen vakauden horjuttamiseen;

7.
on erittäin huolissaan siitä, että erittäin suuri määrä eritrealaisia pakolaisia pyrkii Välimeren yli Eurooppaan, ja pitää Eritrean epädemokraattista ja totalitaarista hallintoa tärkeimpänä syynä tähän; kehottaa Eritrean presidenttiä ja hallitusta ryhtymään välittömästi uudistuksiin;

8.
on ehdottomasti sitä mieltä, että Eritreasta lähtöisin olevaan muuttoliikkeeseen ei ole syynä yksinomaan maan taloustilanne vaan siihen vaikuttavat myös hallituksen kansalle aiheuttamat ankarat olot ja vapauden puuttuminen, eritoten asevelvollisuuden määrittelemätön kesto; huomauttaa komissiolle, ettei Euroopan kehitysrahaston rahoituksen lisääminen auta ratkaisemaan näitä ongelmia;

9.
kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, jäsenvaltioiden hallituksille ja parlamenteille, YK:n pääsihteerille, yleisafrikkalaiselle parlamentille, AKT:n ja EU:n yhteisen parlamentaarisen edustajakokouksen yhteispuheenjohtajille, Afrikan unionille sekä Eritrean presidentille, parlamentille ja hallitukselle.

